Komisijos reglamentas (EB) Nr. 770/96
1996 m. balandžio 26 d.
iš dalies keičiantis Reglamentą (EEB) Nr. 3002/92, nustatantį bendras išsamias iš intervencinių atsargų išimtų produktų panaudojimo ir (arba) paskirties tikrinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 3290/94 [2], ir ypač į jo 12 straipsnio 4 dalį ir 26 straipsnio 3 dalį ir į atitinkamas kitų reglamentų, nustatančių bendrą žemės ūkio produktų rinkų organizavimą, nuostatas,
kadangi Komisijos reglamentas (EEB) Nr. 3002/92 [3] su paskutiniais pakeitimais, padarytais Reglamentu (EEB) Nr. 1938/93 [4], nustato bendras išsamias užstato, kuris garantuoja tinkamą iš intervencinių atsargų išimtų produktų panaudojimą ir (arba) paskirtį, grąžinimo taisykles;
kadangi 1970 m. balandžio 21 d. Tarybos reglamento (EEB) Nr. 729/70 [5] dėl bendros žemės ūkio politikos finansavimo su paskutiniais pakeitimais, padarytais Reglamentu (EB) 1287/95 [6], 8 straipsnio 1 dalyje reikalaujama, kad valstybės narės pagal įstatymų, kitų teisės aktų ar administracinių veiksmų nustatytas nacionalines nuostatas imtųsi būtinų priemonių susigrąžinti sumas, prarastas dėl įvairių neatitikimų;
kadangi siekiant užtikrinti, kad iš intervencinių atsargų išimtų produktų pardavimui sumažintomis kainomis ir panašioms paramos sistemoms, pirmiausia eksporto grąžinamosioms išmokoms, būtų taikomos vienodos sąlygos, taip pat siekiant, kad ūkio subjektams visose valstybėse narėse būtų taikomos vienodos sąlygos ir kad būtų lengviau susigrąžinti nepagrįstai suteiktą ekonominę naudą, tikslinga numatyti, jog būtina sumokėti tam tikrą sumą, lygią nepagrįstai susigrąžinto užstato sumai;
kadangi šiame reglamente numatytos priemonės atitinka visų su jomis susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3002/92 papildomas tokiu straipsniu:
"5a straipsnis
1. Kai sugrąžinus visą ar dalį užstato, minimo 5 straipsnyje, nustatoma, kad visi ar dalis produktų nebuvo panaudoti nustatytu būdu ir (arba) pagal nustatytą paskirtį, valstybės narės, kurioje užstatas buvo grąžintas, atsakinga institucija pagal Reglamento (EEB) Nr. 729/70 8 straipsnio 1 dalį pareikalauja, kad atitinkamas ūkio subjektas sumokėtų sumą, lygią užstato sumai, kurios jis būtų netekęs, jei prieš grąžinant užstatą būtų buvęs atkreiptas dėmesys į neįvykdytas sąlygas. Prie šios sumos pridedamos palūkanos, apskaičiuotos laikotarpiui nuo užstato grąžinimo dienos iki dienos prieš sumokėjimo dieną.
Atsakingai institucijai gavus ankstesnėje pastraipoje nurodytą sumą, laikoma, kad nepagrįstai suteikta ekonominė nauda yra susigrąžinta.
2. Nurodytą sumą būtina sumokėti per 30 dienų nuo pareikalavimo gavimo dienos.
Jei per tą laiką suma nesumokama, valstybės narės gali nuspręsti, kad vietoj jos priklausanti suma būtų išskaičiuota iš būsimų atitinkamam ūkio subjektui mokamų sumų.
3. Palūkanų norma nustatoma pagal nacionalinės teisės nuostatas, bet negali būti mažesnė už normą, kuri yra taikoma grąžinamoms nacionalinėms sumoms.
Jei užstatas buvo grąžintas dėl atsakingos institucijos klaidos, palūkanų nereikalaujama arba daugiausia, ko galima reikalauti, tai suma, kurią valstybė narė nustato kaip neteisėtą pelną.
4. Valstybės narės gali nereikalauti 1 dalyje minėtos sumos, kai ji neviršija 60 ekiu, jei pagal nacionalinę teisę tokiems atvejams taikomos panašios taisyklės.
5. Pagal 1 dalį gaunama suma sumokama mokėjimo agentūrai, kuri šias sumas išskaičiuoja iš Europos žemės ūkio orientavimo ir garantijų fondo (EŽŪOGF) išlaidų nepažeisdama Tarybos reglamento (EEB) Nr. 595/91 7 straipsnio [7]."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas užstatams, įmokėtiems tą dieną ir vėliau.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. balandžio 26 d.